Lene Espersen (KF), 2002-03-14:
Beslutningsforslaget om bedre dyrevelfærd berører en bred vifte af initiativer, der har til formål at forbedre forholdene for en række forskellige grupper af dyr.
Forslaget omtaler både mange områder, hvor regeringen opfordres til at fremsætte forslag om nye regler i EU, og områder, hvor regeringen opfordres til at gennemføre nye regler på nationalt plan.
Formålet er ifølge bemærkningerne til forslaget at følge op på den tidligere regerings initiativer og sikre dyrevelfærden en fortsat central placering på Folketingets dagsorden og i den politiske debat.
Lad mig med det samme slå fast, at jeg helt kan tilslutte mig den målsætning.
Interessen for dyrevelfærd vil bestemt ikke blive mindre med denne regering. Jeg er også helt enig med forslagsstillerne i, at der er behov for at følge op på den tidligere regerings initiativer.
Der er vedtaget en række forbedringer på dyreværnsområdet i de senere år, men det er nu vigtigt at være opmærksom på, om de initiativer, der er gennemført, som f.eks. de vedtagne love om svin og slagtekyllinger, virker efter hensigten, eller om der skal flere ændringer til.
Efter nu at have haft lejlighed til at sætte mig ind i sagerne, kan jeg desuden konstatere, at der fortsat er meget arbejde at gøre, hvis alle dyr skal sikres bedre forhold, og det er vi vel alle enige om at de skal
Jeg skal derfor gøre mit til at sikre, at vi også fremover kommer til at debattere dyrevelfærd både i og uden for Folketinget, så vi kan få skabt nogle resultater, som dyrene kan få gavn af.
Jeg kan derfor oplyse, at regeringen har besluttet at udarbejde en handlingsplan for bedre dyrevelfærd.
Handlingsplanen vil med udgangspunkt i en gennemgang af de gældende regler i Danmark, EU og Europarådet identificere de områder, hvor der er behov for nye initiativer, og foretage en prioritering af disse opgaver.
På den baggrund vil jeg ikke på nuværende tidspunkt lægge mig fast på de enkelte detaljer i den kommende tids indsats for at forbedre dyrevelfærden, så selv om jeg er enig i intentionerne bag beslutningsforslaget, kan jeg ikke støtte det på nuværende tidspunkt. Det er for tidligt i dag at komme ind på alle de spørgsmål, som vil blive berørt i regeringens handlingsplan, men jeg kan godt afsløre, at jeg i forbindelse med udarbejdelsen af handlingsplanen er helt opmærksom på de emner, som omtales i dette beslutningsforslag.
Jeg regner med, at handlingsplanen er på plads inden for de næste par uger.
Når den foreligger, vil jeg naturligvis sende den til Retsudvalget, så den kan indgå i udvalgets overvejelser, ligesom jeg også gerne står til rådighed for en nærmere drøftelse af de forskellige emner.
Jeg vil dog gerne allerede nu knytte nogle bemærkninger til enkelte punkter i beslutningsforslaget. For så vidt angår de områder, hvor forslagsstillerne
gerne ser, at regeringen fremsætter forslag om nye EU-regler, vil jeg gøre opmærksom på, at det er Kommissionen, der har initiativretten og ikke medlemslandene.
Jeg er imidlertid overbevist om, at der nok skal ligge nogle forslag klar til os om bl.a. transport af dyr, når vi overtager formandskabet i EU, og så vil vi naturligvis arbejde hårdt for at opnå gode forhandlingsresultater, så forholdene for dyr under transport kan blive forbedret mest muligt. Som min kollega fødevareministeren og jeg allerede har tilkendegivet på et samråd i Folketingets Udvalg for Fødevarer, Landbrug og Fiskeri i slutningen af januar, vil vi i den forbindelse arbejde på at få vedtaget en maksimal transporttid for slagtedyr, og den skal helst være så kort som muligt og uden undtagelser.
Samtidig vil vi arbejde for større krav til indretning af transportmidlerne.
For så vidt angår forholdene for dyr i zoologiske haver, er der jo vedtaget et direktiv, der skal være gennemført i national ret senest den 9. april 2002.
Jeg arbejder derfor i øjeblikket på højtryk for at få færdiggjort danske regler til implementering af direktivet, så vi kan få forbedret velfærden for dyrene i zoologiske haver, dyreparker og lignende hurtigst muligt.
Samtidig er vi også i færd med at udarbejde forslag til regler om erhvervsmæssig handel med dyr og privates hold af dyr, så også dette område har allerede høj prioritet.
Hvad angår heste, kan jeg sige, at jeg lægger stor vægt på at få gennemført ordentlige og velgennemtænkte regler om hold af heste.
vi nok nærmere ind på senere i aften i forbindelse med Tingets behandling af beslutningsforslag nr. B 71 om forsøgsdyr.
Som nævnt er jeg allerede meget opmærksom på en række af de forhold, der er omtalt i beslutningsforslaget.
Jeg vil gerne understrege, at jeg er tilhænger af, at man undersøger forholdene grundigt, inden man fremsætter lovforslag eller udsteder administrative regler, så vi ikke risikerer at gøre dyrene mere skade end gavn.
Jeg vil derfor advare imod, at man uden de fornødne undersøgelser lægger sig fast på detaljer i en kommende regulering.
Dem vil vi få rig lejlighed til at drøfte her i Folketinget under udvalgsbehandlingen af dette beslutningsforslag.
Med den positive holdning til at sikre ordentlige forhold for dyrene, der bredt er givet udtryk for her i Folketinget, ser jeg frem til det videre arbejde, og jeg kan give tilsagn om, at jeg vil gå konstruktivt ind i de kommende drøftelser.
Som beslutningsforslaget ligger her, kan regeringen imidlertid ikke støtte det.